VSL Sklep I Ip 1400/2025
Sodna praksa višjih sodišč, 2026-02-17

Urška Jordan (preds.), Tjaša Potparić Janežič (poroč.), Gregor Špajzer

izvršba na podlagi neposredno izvršljivega notarskega zapisa - ugovor zoper sklep o izvršbi - hipotekarni dolžnik - prenehanje hipoteke v materialnem smislu - predlog za prekinitev postopka - predlog za odlog izvršbe

Izvršilno sodišče v izvršilnem postopku ne more presojati dejstev v zvezi z ugasnitvijo hipoteke zaradi poteka časa. Obveznost iz prodajne pogodbe do glavnega dolžnika ne predstavlja iste terjatve, kot je terjatev hipotekarnega upnika do glavnega dolžnika. Ker ugotavljanje materialnopravnega prenehanja hipoteke v okviru izvršilnega postopka ni dopustno, izvršilno sodišče v okviru podanega ugovora dolžnice nima ustrezne podlage za prekinitev predmetnega postopka. Predlog za odlog izvršbe v predlogu za prekinitev izvršbe ni zajet.

I. Pritožba se zavrne in se sklep potrdi.

II. Dolžnica sama krije svoje pritožbene stroške.

1. Z izpodbijanim sklepom je sodišče prve stopnje sklenilo, da se ugovor dolžnice z dne 19. 11. 2024 zoper sklep o izvršbi opr. št. I 2387/2024 z dne 8. 11. 2024 zavrne (I. točka izreka sklepa), da se predlog dolžnice za prekinitev izvršilnega postopka, podan v ugovoru z dne 19. 11. 2024 zavrne (II. točka izreka sklepa) in da dolžnica sama krije svoje stroške ugovora z dne 19. 11. 2024 (III. točka izreka sklepa).

2. Zoper sklep se po pooblaščencu pravočasno pritožuje dolžnica. Navaja, da sta stranki notarskega zapisa (izvršilnega naslova) upnik in družba A. d.o.o., dolžnica pa je vstopila v lastninsko pravico na nepremičninah, ki so bile zastavljene upniku s strani družbe A. d.o.o. Obe hipoteki sta bili ustanovljeni (in tudi vknjiženi v zemljiško knjigo) v breme takratnega investitorja (in lastnika) ter prodajalca stanovanj, gospodarske družbe A. inženiring d.o.o. (kasneje v stečaju in zatem izbrisana iz sodnega registra). Družba A. inženiring d.o.o. je še pred pričetkom stečajnega postopka sklenila prodajno pogodbo in odplačno prenesla lastninsko pravico na obravnavanih posebnih delih v etažni lastnini na dolžnico kot novo lastnico teh posebnih delov. Prenehanje zastavne pravice zaradi poteka časa (prekluzivnega roka) predstavlja t.i. nepravi opozicijski razlog, medtem, ko prenehanje zavarovane terjatve, kateri je zastavna pravica (kot pravica stvarnega zavarovanja) akcesorna, predstavlja pravi opozicijski razlog, ter ga izvršilno sodišče tudi mora obravnavati in je zanj pristojno. Prav glede tega ugovornega razloga je izvršilno sodišče nepopolno ugotovilo dejansko stanje (ker ni izvedlo predlaganih dokazov), kar je posledično pripeljalo tudi do vsebinske izvotlitve ustavno zagotovljene pravice dolžnice do enakega varstva pravic iz 22. člena Ustave RS. Dolžnica je poleg tega svoje obveznosti (dolgove iz naslova obligacijskega razmerja) iz prodajne pogodbe z družbo A. d.o.o. v celoti izpolnila, pri čemer je to dejstvo (torej izpolnitev) že

poznano tudi upniku. Prodajalec (družba A. d.o.o.) se je tudi s pogodbo zavezal, da bo priskrbel ustrezno izbrisno dovoljenje za izbris obeh obravnavanih hipotek iz zemljiške knjige, pri čemer je s to okoliščino bil seznanjen in se je tega dejstva tudi zavedal tudi pravni prednik upnika iz predmetnega postopka - Banka B. Obligacijske pravice sicer učinkujejo relativno, vendar dejstvo poznavanja usode obligacijskega razmerja (kamor šteje tudi njegova izpolnitev) tvori notranje razmerje tudi do tretjega subjekta, ki je udeleženec tristranskega obligacijskega razmerja, s čimer nastopijo tudi ugovori dolžnice v tristranskem razmerju. Hipotekarni upnik namreč od tega trenutka dalje ni več v položaju dobrovernosti glede obstoja in poplačila terjatve s strani kupcev (kot dolžnikov), temveč bi mogel in moral od izpolnitve dalje uveljavljati poplačilo od družbe A. d.o.o. kot svojega temeljnega dolžnika. V takšnem položaju prične ugovor prenehanja terjatve učinkovati v kavzalnem (notranjem) razmerju. Dolžnica je z namenom dokaza v ugovoru predlagala tudi svoje zaslišanje. Ker je dolžnica v obravnavani zadevi ugovarjala obstoj terjatve zastavnega upnika, obstoji med strankama tega postopka nasprotje o dejstvih, ali je s hipoteko zavarovana terjatev zastavnega upnika že prenehala zaradi poplačila ali ne. V takšnem položaju bi moralo izvršilno sodišče dolžnico in izvršilnega upnika napotiti na pravdo. Takšen opozicijski položaj potrjuje tudi naša sodna praksa, ki razloguje, da obveznost hipotekarnega dolžnika preneha, če in ko preneha zavarovana terjatev, saj zastaviteljeva obveznost za tuj dolg ni odvisna od obstoja odgovornosti glavnega dolžnika za ta dolg, temveč od obstoja samega dolga (sklep VSK, opr. št. II Ip 255/2023). Ker je dolžnica (poleg nepravega opozicijskega razloga prenehanja same hipoteke zaradi preteka prekluzivnega roka) v ugovornem postopku uveljavljala (zatrjevala in dokazno izkazovala) tudi prenehanje same (s hipoteko) zavarovane terjatve zaradi izpolnitve in učinka takšne izpolnitve v kavzalnem razmerju, predstavlja slednje očiten in izrazit primer ugovora po 11. točki prvega odstavka 55. člena ZIZ, ki ga izvršilno sodišče mora obravnavati in je zanj tudi pristojno. Kolikor so med strankami sporna dejstva glede samega prenehanja zavarovane terjatve, dometa notranjega razmerja, obstoja dobre vere ipd., pa gre pri tem za obstoj spornih dejstev, od katerih je odvisna uveljavitev same pravice v izvršilnem postopku. V takšnih primerih mora izvršilno sodišče prekiniti izvršilni postopek in stranke napotiti na pravdni postopek, v katerem bo pravdno sodišče (pravnomočno) ugotovilo dejstva, od katetrih sta odvisna obstoj in uveljavljivost same (s hipoteko) zavarovane terjatve, ki predstavlja pravi opozicijski razlog po 11. točki prvega odstavka 55. člena ZIZ. Ocenjevanje substanciranosti in relevantnosti navedb, ki ju kot razlogovalna argumenta navaja izvršilno sodišče, je v pristojnosti pravdnega sodišča. V razmerju obligacijski upnik, dolžnica in hipotekarni upnik obstoji spor oz. nasprotje o dejstvu, ali je hipotekarna terjatev zastavnega upnika prenehala zaradi poplačila dolga ali ne. Zato bi moralo izvršilno sodišče dolžnico in izvršilnega upnika napotiti na pravdo. Hkrati je sodišče tudi arbitrarno poseglo v ustavno zagotovljeni pravici do enakega varstva pravic iz 22. in 25. člena Ustave. Hipoteka je odvisna (akcesorna) pravica, saj je njena pravna usoda (nastanek, prenos, prenehanje) odvisna od obstoja (nastanka, prenosa, prenehanja) zavarovane terjatve (prim. sklep VSK, opr. št. II Ip 255/2023 z dne 21. 9. 2023). Zato je izvršilno sodišče napačno opredelilo domet svoje pristojnosti. Dolžnica je v ugovornem postopku izpostavila tudi t.i. nepravi opozicijski razlog, ki je v okoliščini prenehanja hipoteke zaradi preteka zakonsko določenega prekluzivnega (oblikovalnega) roka za njeno veljavnost. V primeru, če bo pravdni postopek na podlagi vložene tožbe iz strani dolžnice rezultiral v ugotovitvi prenehanja hipoteke ter posledično njenem izbrisu iz zemljiškega knjige (ugoditvi zahtevka na izdajo izbrisne pobotnice s strani upnikov v tem postopku), bo tudi izvršilni naslov upnika v tem postopku ostal brez materialnopravnega temelja, kar predstavlja nepravi opozicijski razlog, ki potencialno povzroči položaj nedopustnosti izvršbe. Izvršilno sodišče sicer glede tega ugovora razloguje, da slednji ne predstavlja pravega opozicijskega razloga, ki bi bil v pristojnosti odločanja izvršilnega sodišča v okviru ugovornega postopka. Vendar je dejstvo vložitve tožbe tudi zakonski razlog za odlog izvršbe in dolžnica je na stališču, da bi izvršilno sodišče moralo preizkusiti ta razlog tudi iz vidika vsebinske izpolnjenosti pogojev (predpostavk) za odlog izvršbe iz 71. člena ZIZ. Dolžnica je tudi v delu predloga svojega ugovora izvršilnemu sodišču predlagala, da to predmetni izvršilni postopek prekine do pravnomočnosti odločitve pravdnega sodišča v zadevi Okrožnega sodišča v Ljubljani na podlagi tožbe dolžnice zoper upnika iz predmetnega postopka. Posledično je dolžnica na stališču, da so

podani pogoji za odločanje o odlogu izvršbe na podlagi obstoja t.i. nepravega opozicijskega razloga, katerega obstoj (poleg zatrjevanja obstoja pravnega opozicijskega razloga prenehanja zavarovane terjatve) zatrjuje dolžnica. Priglaša pritožbene stroške.

4. V obravnavanem primeru je sodišče prve stopnje dovolilo izvršbo na podlagi neposredno izvršljivega notarskega zapisa opr. št. SV 1900/08 z dne 11. 8. 2008, ki obsega pogodbo o kratkoročnem kreditu št. 000 z dne 11. 8. 2008, pogodbo o zastavi nepremičnin št. 001 ter sporazum o zavarovanju denarne terjatve po 142. členu SPZ, in neposredno izvršljivega notarskega zapisa opr. št. SV 188/2010 z dne 23. 2. 2010, ki obsega pogodbo o kratkoročnem kreditu št. 002 z dodatkom št. 1, št. 3 in dodatkom št. 4, pogodbo o zastavi nepremičnin št. 003 ter sporazum o zavarovanju denarne terjatve z zastavo nepremičnin po 146. členu SPZ in po 142. členu SPZ, zoper dolžnico kot novo lastnico zastavljenih nepremičnin.

5. Drži uvodoma sicer, da dolžnica nima lastnosti stranke izvršilnih naslovov, vendar pa ima položaj realnega oziroma zastavnega dolžnika, ki ni hkrati osebni dolžnik, saj je pridobila lastninsko pravico na nepremičninah, ki so bile že pred tem obremenjene s hipoteko. Upnik od hipotekarnega dolžnika ne more zahtevati plačila dolga, zahteva pa lahko prodajo nepremičnine, iz katere se bo dolg poplačal. Dejstvo, da dolžnica, ki je pridobila lastninsko pravico na nepremičninah po vknjižbi zastavne pravice in vpisu zaznambe neposredne izvršljivosti notarskega zapisa, ni stranka notarskega zapisa in da ni podala soglasja z njegovo neposredno izvršljivostjo, na veljavnost in izvršljivost notarskega zapisa nima nobenega vpliva in ne predstavlja ovire, da se zastavni upnik poplača iz zastavljenih nepremičnin, četudi sta bili hipoteki tedaj ustanovljeni v breme takratnega prodajalca, investitorja in lastnika stanovanj, A. d.o.o.

6. Če pride po zaznambi neposredne izvršljivosti notarskega zapisa do spremembe lastništva na nepremičnini, pri kateri je zaznamovana neposredna izvršljivost, mora namreč dopustiti neposredno izvršbo na taki nepremičnini tudi vsakdo, ki pridobi lastninsko pravico po trenutku zaznambe neposredne izvršljivosti (prim. drugi odstavek 142. člen Stvarnopravnega zakonika, v nadaljevanju SPZ). Z vpisom zaznambe neposredne izvršljivosti notarskega zapisa v zemljiško knjigo je namreč omogočeno, da se s tem dejstvom seznanijo tudi vsi kasnejši pridobitelji nepremičnine, pri kateri je bila zaznamovana neposredna izvršljivost.

7. Dolžnica je v ugovoru in sedaj v pritožbi uveljavljala tudi ugovor prenehanja hipoteke, na podlagi tretjega odstavka 154. člen SPZ. Glede ugasnitve hipoteke zaradi poteka časa tudi višje sodišče pojasnjuje, da je treba pri hipoteki razlikovati med njenim prenehanjem v materialnem smislu in prenehanjem v formalnem smislu. V materialnem smislu hipoteka preneha, če se izpolnijo pogoji za njen izbris iz zemljiške knjige, medtem ko do formalnega prenehanja hipoteke pride šele z njenim dejanskim izbrisom iz zemljiške knjige (prvi odstavek 154. člena SPZ), ki ga zemljiškoknjižno sodišče dovoli na podlagi ustrezne javne ali zasebne listine (prim. 29. člen Zakona o zemljiški knjigi ZZK-1). Povedano drugače, ugasnitev oziroma zastaranje hipoteke, zaradi poteka časa po peti alineji drugega odstavka v zvezi s tretjim odstavkom 154. člena SPZ, daje šele pravico zahtevati njen izbris, formalno pa hipoteka do trenutka dejanskega izbrisa še vedno obstaja in skladno s publicitetnimi učinki zemljiške knjige izvršilno sodišče tudi veže. Zato izvršilno sodišče v izvršilnem postopku ne more presojati dejstev v zvezi z ugasnitvijo hipoteke zaradi poteka časa, saj je ta presoja pridržana zemljiškoknjižnemu sodišču v postopku za izbris starih hipotek (206. člen ZZK-1 in naslednji) oziroma pravdnemu sodišču v postopku s tožbo na ugotovitev, da je hipoteka ugasnila (drugi odstavek 211. člena ZZK-1), ali v postopku s tožbo na izdajo izbrisnega dovoljenja. Materialnega prenehanja hipoteke zaradi poteka časa torej izvršilno sodišče v primeru, kadar hipoteka še ni formalno izbrisana iz zemljiške knjige, ne more presojati, saj temu izvršilni postopek niti ni namenjen. Hipoteka praviloma nastane šele z vpisom v zemljiško knjigo (vpisno načelo) in je tako vpis v zemljiško knjigo konstitutiven. Takoj ko pride do vpisa hipoteke v zemljiško knjigo, nastopi domneva, da je vpisana oseba tudi nosilec te pravice, nasprotno trditev je treba šele dokazati (publicitetno načelo; četrti odstavek 5. člena ZZK-1). Zato se vpisana hipoteka šteje kot veljavna, vse dokler ni izbrisana iz zemljiške knjige. Ena od posebnosti zemljiškoknjižnega prava je namreč ta, da se morajo pravice materialnega prava uklanjati pravicam formalnega prava

, zato prenehanje hipoteke v materialnopravnem smislu

samo zase ne pomeni že tudi prenehanja te pravice. Glede na to je sodišče prve stopnje pravilno ugotovilo, da dolžnica ne more uspeti z ugovornim sklicevanjem na podano pisno zagotovilo prodajalca o pridobitvi izbrisnih pobotnic, saj je hipoteka v zemljiški knjigi še vedno vpisana in vse do njenega izbrisa tudi (izvršilno sodišče) veže.

Pritožbeno vztrajanje, da bi se sodišče prve stopnje moralo ukvarjati z vprašanjem obstoja hipoteke, je zato pravno zmotno, nenazadnje pa instrumentarij izvršilnega postopka reševanju takih vprašanj niti ni namenjen. Glede na navedeno ne drži, da je sodišče prve stopnje napačno ugotovilo dejansko stanje in dolžnici kršilo pravico iz 22. člena Ustave.

8. Tudi trditve, da je dolžnica izpolnila svoje obveznosti iz prodajne pogodbe med njima in družbo A. d.o.o., so neutemeljene. Dolžnica namreč trdi, da je družbi A. d.o.o. poplačala kupnino za stanovanje, torej izpolnila je obveznost iz prodajne pogodbe do te družbe. Navedeno pa niti ne predstavlja iste terjatve, kot je terjatev upnika do glavnega dolžnika A. d.o.o., za katero dolžnica odgovarja kot hipotekarna dolžnica s svojim zastavljenim premoženjem. Plačilo terjatve prodajalcu samo po sebi ne povzroči nikakršnih pravnih učinkov na terjatev upnika do prodajalca in ne drži, da naj bi zaradi tega, ker naj bi upnik za to poplačilo izvedel, ta moral od te izpolnitve dalje uveljavljati poplačilo le od temeljnega dolžnika, torej, da naj bi ugovor prenehanja terjatve pričel učinkovati v "kavzalnem, notranjem" razmerju. Tega ne določa noben zakonski predpis, dolžnica pa tudi ne uveljavlja, da bi z upnikom sklenila tovrstni dogovor. Sodišče prve stopnje zato ni zagrešilo absolutne bistvene kršitve pravil postopka s tem, ko o plačilu terjatve do prodajalca in o obvestilu DUTB ni zaslišalo dolžnice in predlaganih prič. Četudi bi prodajalec dolžnici zagotovil, da bo priskrbel ustrezno izbrisno dovoljenje, takšna obljuba nima enakega učinka, kot če bi jo dolžnici dal sam hipotekarni upnik. Navedeno pa bi tudi sicer imelo pomen le v pravdnem postopku, saj kot že pojasnjeno izvršilno sodišče vpisana hipoteka veže vse do njenega izbrisa.

9. Prav tako v tej zadevi ni podana situacija, ko bi izvršilno sodišče stranki moralo napotiti na pravdo. ZIZ v 59. členu namreč napotitve na pravdo za nedopustnost izvršbe ne predvideva (niti taka tožba ne zadrži izvršbe), dopustna pa je le, če je sodišče o ugovoru odločalo na podlagi dejstev, ki se nanašajo na samo terjatev (in so bila med strankami sporna). Zadeva VSK II Ip 225/2023 se ne nanaša na enako dejansko situacijo, kot v obravnavanem primeru. Hipotekarni dolžnik namreč jamči za terjatev v višini, kot izhaja iz izvršilnega naslova in je vpisana v zemljiški knjigi, ne glede na stečaj glavnega dolžnika. Nastanek hipoteke povzroči, da za isto obveznost (hkrati) odgovarjata dve osebi, in sicer glavni dolžnik za zavarovano obveznost neomejeno, hipotekarni dolžnik, ki ni hkrati glavni dolžnik, pa omejeno do višine, do katere je terjatev mogoče poplačati iz vrednosti nepremičnine, obremenjene z hipoteko za terjatev glavnega dolžnika. Hipotekarni dolžnik je tako porok z omejeno odgovornostjo za obveznost glavnega dolžnika (glej dr. Nina Plavšak, Učinek prenehanja glavnega dolžnika na hipoteko za tujo obveznost, Pravna praksa, št. 22, leto 2012, str. 22 in sklep VSL II Ip 3765/2017).

10. Izvršilno sodišče je, kot je že pojasnjeno, vezano na hipoteko in v izvršilnem postopku ne more presojati dejstev v zvezi z ugasnitvijo hipoteke. Zato so pravilni razlogi sodišča prve stopnje, da ker ugotavljanje materialnopravnega prenehanja hipoteke v okviru izvršilnega postopka ni dopustno, izvršilno sodišče v okviru podanega ugovora dolžnice v določbi 1. točke prvega odstavka 206. člena ZPP v zvezi s 15. členom ZIZ nima ustrezne podlage za prekinitev predmetnega postopka. Kolikor pa bo dolžnica v drugih postopkih dejansko dosegla izbris hipoteke, vpisane na njenih nepremičninah, pa bo navedeno smiselno upoštevno kot razlog za ustavitev izvršbe po 76. členu ZIZ. Tudi v tem delu sodišče prve stopnje ni poseglo v ustavni pravici dolžnice po 22. in 25. členu Ustave, niti ni napačno opredelilo dometa svoje pristojnosti.

11. Drži sicer, da je vložitev tožbe zaradi ugotovitve neveljavnosti pogodbe, sklenjene v neposredno izvršljivem notarskem zapisu, eden od objektivih pogojev za predlaganje odloga izvršbe na podlagi 71. člena ZIZ. Vendar pa dolžnica predloga za odlog izvršbe ni podala. Ne drži, da so že na podlagi podaje predloga za prekinitev postopka podani pogoji za odločanje o odlogu, saj predlog za odlog v predlogu za prekinitev izvršbe ni zajet in uporaba argumenta a maiore ad minus ni primerna. Predlog za odlog z ustrezno trditveno podlago in dokazili pa lahko dolžnica vse do konca pravdnega postopka po vloženi tožbi še vedno poda.

12. Pritožba po pojasnjenem ni utemeljena, višje sodišče pa tudi ni ugotovilo kršitev, na katere pazi po uradni dolžnosti po drugem odstavku 350. člena ZPP v zvezi s 15. členom ZIZ, zato jo je zavrnilo in sklep potrdilo (2. točka 365. člena ZPP v zvezi s 15. členom ZIZ).

13. Dolžnica s pritožbo ni uspela, zato sama krije svoje pritožbene stroške (prvi odstavek 154. člena ZPP v zvezi s 15. členom ZIZ).

Načeli javnosti in publicitete (4. in 6. člen ZZK-1) ter vpisno načelo (7. člen ZZK-1).

Tratnik M., Rijavec V., Keresteš T., Vrenčur R., Stvarnopravna zavarovanja, Inštitut za reševanje sporov in primerjalno pravne študije, Maribor 2001, str. 78.

Prim. VSL sklep I Ip 2298/2019 z dne 26. 3. 2020.

Zakon o izvršbi in zavarovanju (1998) - ZIZ  - člen 20a, 71

Stvarnopravni zakonik (2002) - SPZ  - člen 142, 142/2, 154, 154/1, 154/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.